C 214/130
LV
Eiropas Savienības Oficiālais Vēstnesis
16.6.2023.
Ceturtdiena, 2023. gada 19. janvāris
52. atzinīgi vērtē to, ka EIB īpašu uzmanību veltī digitalizācijas stratēģijai, informācijas drošības riska pārvaldībai un kiberdrošībai, un to, ka 2021. gada maijā EIB grupa pieņēma stratēģiju attiecībā uz mērķiem digitālajā jomā (IKT); atgādina, ka kiberuzbrukumi var radīt operacionālus, reputācijas un juridiskus riskus; sagaida, ka EIB pieņems rīcības plānu, kas ietvers gan aizsardzību pret kiberuzbrukumiem, gan atgūšanos no tiem, nosakot konkrētus sasniedzamos rezultātus un skaidrus rādītājus, un veicinās spēcīgu kiberdrošības kultūru darbinieku vidū;
53. atzīmē, ka EIB, Komisija un Revīzijas palāta 2021. gada 11. novembrī pagarināja Trīspusējo nolīgumu; pauž nožēlu par to, ka pārskatītais nolīgums nepiedāvā Parlamenta prasīto plaša mēroga risinājumu; tomēr atzinīgi vērtē to, ka jaunais nolīgums nodrošina labāku piekļuvi revidētajiem EIB dokumentiem un ļauj uzlabot to racionalizāciju; atkārtoti norāda — tiek sagaidīts, ka Revīzijas palātai tiks nodrošināta pilnīga piekļuve visai informācijai par EIB operācijām, kas paredzēta tikai ES politiku īstenošanai;
54. atzīmē, ka 2021. gadā EIB sūdzību mehānisms reģistrēja 64 jaunas lietas (2020. gadā — 77 lietas), izskatīja 107 lietas (2020. gadā — 137 lietas) un slēdza 64 lietas (2020. gadā — 94 lietas); mudina EIB uzraudzīt to, kā tiek īstenoti sūdzību mehānisma ieteikumi, un veikt pastiprinātus centienus, lai sazinātos ar ieinteresētajām personām nolūkā piedāvāt īpaši pielāgotus risinājumus;
55. aicina EIB nodrošināt, ka sūdzību izskatīšanas mehānisms ir pieejams, efektīvs un neatkarīgs, lai atklātu un novērstu jebkādus iespējamus cilvēktiesību pārkāpumus projektos, kuros ir iesaistīta EIB;
56. ir informēts par to, ka EIB grupas Ģenerālinspekcijas Izmeklēšanas nodaļa ir struktūrvienība, kas veic izmeklēšanu par krāpšanas apkarošanas politikā definētajiem pārkāpumu veidiem, lai sniegtu EIB grupai attiecīgus faktus un ieteikumus, kurus tā izmantos kā pamatu EIB lēmumu pieņemšanas procesā;
57. atzīmē, ka Covid-19 pandēmijas radītās problēmas jau otro gadu pēc kārtas ir ietekmējušas Ģenerālinspekcijas kompetentās nodaļas darbu, kā rezultātā saņemts mazāk paziņojumu par iespējamu pārkāpumu (174 — 2021. gadā un 183 — 2020. gadā), bijis mazāk izmeklēšanas misiju (5 — 2021. gadā un 10 — 2020. gadā) un izdots mazāk ieteikumu un atzinumu (45 — 2021. gadā un 52 — 2020. gadā salīdzinājumā ar lielāku skaitu slēgto lietu: 204 lietas 2021. gadā un 195 — 2020. gadā);
58. konstatē, ka 2021. gadā strauji samazinājās to lietu skaits, kad paziņojumi par iespējamu pārkāpumu izmeklēšanas rezultātā tika atzīti par pamatotiem (17 pamatoti paziņojumi no 2021. gadā sāktajām 67 izmeklēšanām un 37 pamatoti paziņojumi no 2020. gadā sāktās 91 izmeklēšanas, proti, šādu paziņojumu īpatsvars samazinājās no 41 % līdz 25 %);
59. atzinīgi vērtē to, ka 2021. gada 29. oktobrī starp EIB un Eiropas Savienības Aģentūru tiesībaizsardzības sadarbībai (Eiropols) tika parakstīta darba vienošanās, kam būtu jāatvieglo ar EIB grupas finansējumu saistīto risku efektīvākai novēršanai un atklāšanai;
60. atzinīgi vērtē jaunas sistēmas izveidi saistībā ar ieteikumiem un atzinumiem veiktajiem pēcpasākumiem un ziņošanai par ieteikumiem un atzinumiem; prasa EIB Ģenerālinspekcijas Izmeklēšanas nodaļai sīkāk informēt Parlamentu par izmeklēšanu rezultātiem; prasa arī EIB Ģenerālinspekcijas Izmeklēšanas nodaļas gada pārskatā iekļaut izmeklēto lietu finansiālo ietekmi — neaprobežojoties tikai ar lietas izpētes izklāstu —, lai sniegtu finansiālo interešu aizsardzības izvērtēšanai noderīgu informāciju, tostarp EIB veikto finanšu, operacionālo un reputācijas risku izvērtējumu, kad tā pieņem lēmumu par to, vai šajā nolūkā būtu veicama izmeklēšana;
61. augstu vērtē Proaktīvo integritātes pārbaužu nodaļas nepārtraukto darbu un mudina pastiprināt sadarbību starp EIB, tai pildot izslēgšanas un aizliegšanas funkciju, Komisijas agrīnas atklāšanas un izslēgšanas sistēmu un citiem attiecīgajiem dalībniekiem (tādiem kā Eiropas Birojs krāpšanas apkarošanai (OLAF) Pārkāpumu pārvaldības sistēmas datubāze un riska novērtēšanas instruments ARACHNE), lai pastiprinātu krāpšanas novēršanas un atklāšanas darbības, kas ir svarīgas Savienības finansiālo interešu aizsardzībai;
62. atgādina, ka saistībā ar EIB divējādo raksturu (tā vienlaikus ir ES un finanšu institūcija) ir vēl svarīgāk nodrošināt, ka tā ievēro ES tiesību aktus un ka atbilstoša pārvaldība, procesi un mehānismi būtu konsekventi jāplāno, jāīsteno un jāievēro saskaņā ar Savienības standartiem un kritērijiem, kā arī labi jāintegrē ar tiem standartiem un kritērijiem, ko ievēro citi Savienības dienesti, ar kuriem EIB bieži sadarbojas;